Pouk na daljavo od 14. do 17. aprila 2020

Spoštovani učenci in učenke!

Zelo sem vesela, ker tako skrbno delate domače naloge za geografijo! Večina vas redno pošilja rešitve. Zelo vas pogrešam, predvsem pa to, da bi vam te zanimive stvari o naši Zemlji razložila v »živo«.

Ampak vidim, da se zelo znajdete z učbenikom in tisti, ki imate možnost, tudi z iRokusom Geografija (Gibanje Zemlje). Naučili ste se, zakaj se izmenjujeta dan in noč in zakaj ure na različnih koncih Zemlje kažejo različen čas ter zakaj imamo prestopno leto – letošnjega si bomo še posebej zapomnili!

Prav tako ste si zapomnili pojme: severni in južni tečaj, ekvator, začetni poldnevnik, severni in južni tečajnik ter severni in južni povratnik. Prav to, kar sem vam podčrtala, je pomembno za snov, ki sledi. To so LETNI ČASI.

Tokrat se boš naučil/a, kakšna je lega Zemlje glede na Sonce v posameznih letnih časih. Polovico leta je bolj nagnjena k Soncu severna Zemljina polobla. Takrat je na njej poletje. Polovico leta je k Soncu bolj nagnjena južna polobla. Takrat imamo na severni polobli zimo. Vmes sta pomlad in jesen.

Zaradi kroženja Zemlje okoli Sonca in nagnjenosti njene osi posamezna območja na Zemlji prejmejo različno količino sončnega sevanja.

Najprej preberi snov v učbeniku na strani 62 in 63. Bodi pozoren/a tudi na zanimivosti, ki so napisane ob strani.

Da si boš snov še bolj predstavljal/a, obišči spletno stran [www.iRokusPlus.si](http://www.iRokusPlus.si) (Geografija – Gibanje Zemlje). Najprej si oglej:

* animacijo Kroženje Zemlje okoli Sonca,
* simulacijo Kroženje Zemlje okoli Sonca (najprej klikni na moder krogec s tremi belimi črtami in preberi navodila),
* nato reši interaktivno nalogo Kroženje Zemlje okoli Sonca

Ta teden ti ne bo treba odgovarjati na vprašanja, ampak boš v zvezek natančno prepisal/a tabelo na strani 63. Zelo natančno preberi tekst v rumenih poljih.

Ko boš to naredil/a, mi lahko pošlješ na naslov: anica.crne-ivkovic@guest.arnes.si

Če boš imel/a priložnost, ta teden opazuj Luno in podobo Lune kot jo vidiš in jo vsak dan nariši v zvezek.

Si morda v tem času, ko poteka pouk na daljavo, opazil/a kakšno zanimivost v naravi v zvezi z geografijo, oz. si o tem kaj slišal/a, ali prebral/a (ne samo pri nas, ampak tudi po svetu)? Lahko mi napišeš kakšno geografsko novico.

Lep pozdrav

Anica Črne Ivkovič